stanford-oval/wikipedia huggingface dataset:
אסן
גאוגרפיה > כללי

אסן ממוקמת במרכז חבל הרוהר, שהוא אחד האזורים העירוניים הגדולים ביותר באירופה. הכולל 11 ערים עצמאיות וארבעה מחוזות עם כ-5.3 מיליון תושבים בסה"כ. גבולות העיר הם 87 ק"מ והיא גובלת בעשר ערים, כשחמש מתוכן הן ערים עצמאית וחמש הן kreisangehörig (כלומר, השייכות למחוז), עם אוכלוסייה כוללת של כ-1.4 מיליון איש. העיר משתרעת על פני 21 ק"מ מצפון לדרום ו-17 ק"מ ממערב למזרח, בעיקר מצפון לנהר רוהר.
שטחים גדולים מדרום לנהר רוהר (כולל פרברי Schuir ו-Kettwig) הם ירוקים למדי, ומובאים לעיתים קרובות כדוגמאות של מבנים כפריים באזור הרוהר המרכזי המאוכלס בצפיפות יחסית. על פי נתוני המשרד הסטטיסטי הפדרלי של גרמניה, העיר אסן היא העיר "הירוקה" ביותר באזור צפון ריין וסטפאליה, עם 9.2% משטח העיר המכוסה על ידי ירוק, והעיר "הירוקה" השלישית בגרמניה רבתי. העיר הייתה מועמדת פעמיים ברציפות לתואר "הבירה הירוקה של אירופה", בשנים 2016 ו-2017, ואכן זכתה בתואר זה בשנת 2017. זאת ועוד, העיר מהווה דוגמה בעבור ההתמחות שלה בהגנה על הטבע והמגוון הביולוגי ומאמציה לצמצם את צריכת המים. אסן משתתפת במגוון של יוזמות להפחתת פליטות גזי החממה ולשיפור עמידותה לנוכח שינויי האקלים.
גאוגרפיה > מחוזות העיר

אסן כוללת חמישים רבעים אשר בתורם מקובצים לתשעה מחוזות (המכונים Stadtbezirke). כל מחוז ממוספר על ידי ספרה רומית ויש לו גוף מוניציפלי מקומי של 19 חברים עם סמכות מוגבלת. רוב הרבעים היו במקור עיריות עצמאיות אך סופחו בהדרגה לעיר אסן בין השנים 1901–1975. תהליך ארוך זה של סיפוח הוביל להזדהות חזקה של האוכלוסייה מקומית עם הרבעים או המחוזות "שלהם". כך לרובע קטוויג לדוגמה, הממוקם מדרום לנהר הרוהר, ואשר סופח לעיר רק בשנת 1975, ישנה קידומת משלו. בנוסף על כך (ולכאורה בשל ההכנסות הגבוהות יחסית לכנסייה), הצליח הארכיבישוף של קלן לשמור על קטוויג תחת סמכותו, כאשר כל שאר הרבעים של אסן, כמו גם כמה ערים שכנות לה, נמצאים תחת סמכותו של הבישוף של אסן.
אקלים

לאסן חורפים מתונים וקיצים קרירים. הטמפרטורה השנתית הממוצעת שלה עומדת על 10 מעלות צלזיוס: 13.3 מעלות צלזיוס במהלך היום ו-6.7 מעלות צלזיוס בלילה. כמות המשקעים השנתית הממוצעת היא 934 מ"מ. החודש הקר ביותר של השנה הוא ינואר, כאשר הטמפרטורה הממוצעת היא 2.4 מעלות צלזיוס. החודשים החמים ביותר הם יולי ואוגוסט, עם טמפרטורה ממוצעת של 18 מעלות.
תשתיות וכלכלה

בעבר, ההתפתחות הכלכלית של אסן לוותה בשינויים במבנה הפנימי. באמצעות האינטראקציה של גורמים כלכליים ולא כלכליים רבים, סולם היחסים של המגזרים השונים - העיקרי (כריית הפחם), המשני (התעשייה והייצור) לבין המגזר השלישי (שירותים) השתנה. פירוק של תעשיות הפחם והפלדה הובילה לבנייה של תעשיות חדשות. עם יחסי העבודה הבין-לאומיים והאינטנסיביים החלה העיר לשנות את אופייה הכלכלי יותר ויותר.
"תעשיות הפחם של קרופ" חדלו להתקיים בעיר ואסן הפכה למרכז מינהלי, כשרבות מהחברות הפועלות בעיר מיוצגות בשווקים בכל רחבי העולם. כיום העיר אסן היא אחד ממרכזי קבלת ההחלטות של הכלכלה הגרמנית. 13 מתוך 100 החברות המובילות במדינה ממוקמות באסן. העיר הפכה למרכז לתקשורת, מסחר ושירותים וכן למטרופולין ההייטק בתחומי אנרגיה ורפואה.
אסן היא אחת משלושת הערים עם הצמיחה הכלכלית החזקה ביותר בגרמניה. בין 2004 ו-2014 התוצר המקומי הגולמי עלה ב-31.9 אחוזים ל-5.25 טריליון יורו.
תשתיות וכלכלה > חברות עסקים באסן

התאגידים הגדולים ביותר הממוקמים באסן הם ספקי האנרגיה RWE AG ו-E.ON SE וכמו כן התאגיד ThyssenKrupp המתמקד בעיבוד פלדות. שלושת התאגידים רשומים כולם ב-DAX שהוא מדד לשוק המניות החשוב ביותר בגרמניה. אסן שנייה רק למינכן במספר התאגידים הממוקמים בה. בין חברות ענק האחרות הממוקמות באסן ניתן למנות את: Innogy SE, Evonik Industries AG, Steag Hochtief, Aldi- NORD, Karstadt, Deichmann, Medion, Schenker AG, Ferrostaal, Siemens AG, Siemens Industry Software GmbH & Co. KG, Spark Media Group, NOWEDA .
הבנקים המקומיים כוללים את: National Bank, Sparkasse Essen, Valovis Bank, Bank in the Diocese of Essen, Geno Bank Essen, Von Essen Bank
המטה הראשי של חברת בת של דויטשה בנק, PCC Services GmbH, הממוקם גם הוא בעיר, מעסיק כ-1,000 עובדים.
במגזר הנדל"ן ממוקמים בעיר המשרדים הראשיים של החברות The GAGFAH, Allbau, Vivawest, Immeo Wohnen, RAG Montan Real Estate, ThyssenKrupp Real Estate, Kölbl Kruse, Hochtief Property Management ו־Mfi Management
מרכז הירידים הענק Messe Essen מהווה גם הוא גורם חשוב בכלכלת העיר (בנוסף לירידים הקטנים יותר). המרכז מתמקד באירועים של מגזר השירותים, כגון של אנרגיה ומים, אינסטלציה, החימום והאוויר. כמו כן ראוי להזכיר את היריד Techno-Classica שהוא היריד הגדול ביותר בעולם למכוניות קלאסיות עם כ-150,000 מבקרים ואת תערוכת המכוניות של אסן.
תשתיות וכלכלה > מרכזי מסחר וקניות

לאחר שבשנת 1927 נסגר לתנועת המכוניות הרחוב Limbecker, הפך האזור שמסביב לו למדרחוב הראשון בגרמניה. לאחר מלחמת העולם השנייה התפתח רחוב קטוויגר שטראסה הסמוך לרחוב הקניות הראשי בעיר ובשנת 1965, לאחר שהוא הורחב בעוד מספר מקומות, הפך המדרחוב רשמית למרכז הקניות של חבל הרוהר. מרכז הקניות Limbecker Platz עם כ-200 חנויות נמצא בקצה המערבי של המדרחוב מאז 2009, ואילו מרכז הקניות Rathausgalerie Essen אשר קיים מאז 1979, ממוקם בקצה המזרחי של מרכז העיר. בנוסף, לכל רובע בעיר ישנו מרכז קניות משלו עם חנויות כלבו ומסחר קמעונאי.
תשתיות וכלכלה > מדיה

בעיר אסן פועלים אולפנים של WDR אשר משדרים שידורי חדשות אזוריות ושידורי טלוויזיה מקומיים של חבל הרוהר. לערוץ הטלוויזיה RTL סניף מקומי עבור פורמטים שונים בטלוויזיה כגון שידורי אקטואליה ותוכניות בידור ואירוח. מטה המערכת של סוכנות של העיתונות הגרמנית (dpa) ממוקם במרכז העיר.
תחנת הרדיו המקומית 102.2 משדרת תוכניות כגון רדיו ECO, המדווח על האירועים הכלכליים החשובים ביותר של השבוע, "גל אסן" המדווח על נושאים מקומיים ו-"רעש ורוד" עבור הקהילה הלהט"בת. גם תחנת הקמפוס Universitätsradio CampusFM משדרת תוכניות 24 שעות ביממה, אשר מיועדות בעיקר עבור הסטודנטים של אוניברסיטת דיסבורג-אסן.
אסן מהווה לוקיישן חשוב גם עבור תעשיית העיתונות והפרסום. בעיר פועלת קבוצת המדיה Funken Media, שהיא אחת מחברות המו"לות המובילות בגרמניה, ואשר התפתחה גם לחברת מדיה גדולה ברחבי אירופה. בבית ומחוץ לה, הקבוצה מפרסמת 27 עיתונים יומיים, 13 עיתונים שבועיים, 175 מגזינים ציבוריים ומקצועיים, 99 עלוני פרסום ו-400 מגזיני לקוחות, מה שהופך אותה להוצאה לאור השלישית בגודלה בגרמניה ואחת מהמו"לות האזוריות הגדולות באירופה. בנוסף, לחברה יש רשת של חברות דפוס, רדיו ואינטרנט. הקבוצה אינה מפרסמת נתונים עסקיים, אך נחשבת לאחת מחברות התקשורת הרווחיות ביותר בגרמניה.
באסן מודפסים 2 עיתונים יומיים- (Westdeutsche Allgemeine Zeitung (WAZ) ו-( Neue Ruhrzeitung (NRZ.
בשנת 1993 הוקם באסן בית-הספר לעיתונות של חבל הרור (JSR) ובו לומדים בכל שנה כ-90 תלמידים, עם התמחות בעיתונים היומיים האזוריים.
חינוך

אוניברסיטת אסן נוסדה ב-1972 ואוחדה עם אוניברסיטת דואיסבורג ב-2003. אוניברסיטת דיסבורג-אסן היא התשיעית בגודלה בגרמניה ולומדים בה כ-43,000 סטודנטים מ-130 מדינות. לאוניברסיטה ספקטרום מקצועות רחב ובעל נטייה בינלאומית המציע יותר מ-100 קורסים לתואר ראשון ושני. זאת ועוד, האוניברסיטה מהווה מרכז חשוב עבור ננו-מדע, ננו-טכנולוגיה ומחקר ביו-רפואי, וכמו כן זהו מרכז עבור הכשרת המורים באזור נורד-ריין וסטפאליה.
Folkwang University of the Arts היא האוניברסיטה לאמנות של חבל הרוהר למוזיקה, תיאטרון, מחול ועיצוב. עם 1,674 תלמידים בשנה, זהו בית הספר לאמנות השני בגודלו בגרמניה. המטה של האוניברסיטה הוא באסן, והבניין הראשי ממוקם במנזר לשעבר Werden. לאוניברסיטה שלוחות נוספות בערים השכנות בוכום, דורטמונד ודואיסבורג.
בנוסף, פועלות בעיר אוניברסיטת Folkwang לאמנויות והמכללה הפרטית לכלכלה וניהול Fachhochschule בה לומדים כ-6,000 סטודנטים.
תרבות ואמנות > פילהרמונית, אופרה ותיאטרון

"תיאטרון אלטו" הוא בית האופרה של העיר אסן מאז 1988, והוא ממוקם בחלק הצפוני-מזרחי של העיר אסן במחוז Südviertel. הוא מאחד תחת קורת גג אחת, בנוסף למופעי האופרה והאופרטות, גם את התזמורת הפילהרמונית העירונית, ואת התיאטרון העירוני ("תיאטרון גרילו"). בנוסף המקום מארח גם מופעי מוזיקה, קונצרטים ובלט. בכל עונה מגיעים לכאן כ-400,000 אורחים לראות כ-1,000 מופעים.
בקומת הקרקע של בניין העירייה ממוקם "התיאטרון העירייה" המציג טווח ז'אנרים רחב של הצגות, אשר נע בין קומדיות, אופרטות ומחזות זמר למופעי תיאטרון קלאסי.
"תיאטרון Stratmanns" הממוקם ב"בית אירופה" שעל כיכר קנדי מציג מיולי 1995 מופעי קברט.
תיאטרון קולוסיאום משמש מאז 2010 כאולם אירועים, בעיקר למופעי מחול ומוזיקה.
תרבות ואמנות > מוזיאונים

באסן פעילים 25 מוזיאונים כשהגדול והמפורסם מכולם הוא המתחם Colliery of the Zollverein אשר שימש כמכרה פחם פעיל בין השנים1851 ל-1986 הוא הוכרז כאתר מורשת של אונסק"ו בשנת 2001. מתחם המוזיאון מהווה אנדרטה אדריכלית ותעשייתית לעבר, להווה ולעתיד של כריית פחם והוא מארח בתחומו מספר מוזיאונים ומוסדות תרבות שונים, כמו גם את אוניברסיטת פולקוואנג לאמנויות. המוזיאון המרשים ביותר במתחם הוא Ruhrmuseum המשמש לתערוכות בנושאים שונים. הוא נפתח למבקרים בשנת באוגוסט 2006 עם התערוכה המצליחה "הכניסה לשנת 2006 - איך נחיה מחר?" ובהמשך קיים את התערוכות "הזהב השחור" וכן תערוכה המציגה אוצרות של קתדרלת אסן. עוד פועלת במתחם התערוכה הגדולה בעולם, בשם Red dot Design Museum, המתמקדת בעיצוב פונקציונלי של פריטים בשימוש יומיומי כגון ציוד משרדי, כלי מטבח ועוד.
מוזיאון פולקוואנג (Folkwang Museum) הממוקם ברובע רוטנשיד (Rüttenscheid) הוא מוזיאון לאמנות המציג אוסף גדול של ציורים ופסלים חשובים של אמנים בעלי שם עולמי.
בנוסף למוזיאונים הגדולים, ישנם באסן גם מוזיאונים קטנים יותר, כגון מוזיאון "הנשמה של אפריקה" ברובע רוטשניד, שהוא מוזיאון הוודו היחיד באירופה. עוד ברובע רוטשינד ממוקם Essener Domschatz שהוא אחד האוספים החשובים ביותר של האמנות הכנסייתית בגרמניה. בפארק Grugapark מוצגים כיום למעלה מ-40 פסלים ויצירות אמנות. הם נעים בין המודרניזם הקלאסי לאמנות עכשווית וניתן לבקר בהם, בין היתר, בסיורים מודרכים. אנסמבל של פסלים עכשוויים ניתן למצוא על מולטקפלאץ (Moltkeplatz) ברובע מולטקה (Moltke).
פארקים ושמורות טבע

עוד בתקופת המהפכה התעשייתית, תאגידי קרופ דאגו לבנות בעיר פארקים רבים לטובת עובדי התאגיד. באמצעות תוכניות הורקה שיצאו לפועל בעשורים האחרונים, שאפו ראשי העיר לשפר את איכות החיים עבור התושבים בעיר המתועשת לשעבר. כיום, על פי נתוני המשרד הסטטיסטי הפדרלי, אסן היא העיר הירוקה ביותר בצפון הנורד ריין וסטפאליה, והעיר הירוקה השלישית בגרמניה.
באסן יש 12 שמורות טבע ייעודיות, 58 שטחי נוף מוגנים, 700 שטחים ירוקים, וכ-400 מגרשי משחקים לילדים.
הפארק הגדול ביותר באסן, עם שטח של 70 דונם וכ-40 פסלים הוא Grugapark. חוץ מהיותו נווה ירוק בנוף העירוני, הפארק משמש גם כמרכז ספורט ומרכז למשחקים. בקיץ הפארק מארח אירועים שונים, כולל קונצרטים ומסיבות לילדים.
פארק Borbecker Schlosspark (ע"ש טירת בורבקר שסביבו הוא נבנה) הוא אחד הפארקים העתיקים ביותר באזור הריין. הוא מעוצב ברוח הגנים האנגליים ובחלקו המזרחי עדיין עומדת ארנה עתיקה אשר שימשה בעבר לקרבות אגרוף וכיום משמשת במקום לאירועים ציבוריים.
סה"כ ישנם באסן 10 פארקים גדולים, המפוזרים בין הרבעים השונים של העיר.
תיירות

אסן מושכת אליה תיירים רבים בזכות מרכזי הקניות, אטרקציות תיירותיות, המיקום האידיאלי במרכז אזור הריין-רוהר, וכמו כן בזכות מרכז הירידים והקונגרסים המביאים לעיר אנשי עסקים מגרמניה והעולם. בעיר קיימים 39 בתי מלון עם סך של 3024 מיטות. מקומות לינה נוספים בעיר כוללים 2 פנסיונים עם 44 מיטות, אולמות הכשרה עם 686 מיטות, 7 אכסניות נוער עם 418 מיטות, שתי מרפאות פרישה ושיקום עם 520 מיטות ושישה אתרי קמפינג עם 307 מקומות לינה. סה"כ מציעה אסן 4301 מיטות (נכון לשנת 2015).
המלון המפואר ביותר בעיר, עם דירוג של 5 כוכבים הוא טירת Hugenpoetthe בשכונת קטלוויג.
עם שיעור תפוסה של כ-42.7%, אסן מהווה שוק אטרקטיבי עבור בעלי מלונות, ומלונות נוספים נמצאים כעת בתהליכי תכנון. לפי ההשערות, בשנים הקרובות כמות בתי המלון בעיר יכפילו את עצמם ואף יותר.
בשנת 2010 התאכסנו בעיר 1357737 אורחים. בשנת 2015 עלה המספר ל-1408879 אורחים.
הערות שוליים

↑   רותם בר כהן, אסן, גרמניה: העיר באפור ששינתה את פניה, באתר הארץ, 11 ביוני 2023
| --- | --- |
בקרת זהויות :  NLI: 987007552492305171  GND: 4015557-2  LCCN: n80089415  MusicBrainz: 3ff0283e-871a-4c6d-96ad-ba871ab216f1  NARA: 10044753  NKC: ge139202  SELIBR: 144384  VcBA: 494/32720  VIAF: 125488872   WorldCat (עם VIAF): 125488872
לי קרוס

לי קרוס (באנגלית: Lee Cruce;‏ 8 ביולי 1863 –  16 בינואר 1933) היה עורך דין, בנקאי ופוליטיקאי אמריקאי, איש המפלגה הדמוקרטית, שכיהן כמושל אוקלהומה השני בשנים 1911–1915. לאחר שב-1907 הפסיד בבחירות המקדימות של המפלגה הדמוקרטית על משרת המושל לצ'ארלס הסקל, עלה בידו של קרוס לרשת את הסקל ולכהן כמושל אוקלהומה השני. כמושל היה קרוס אחראי על הקמתה של מחלקת הכבישים של אוקלהומה ועל בניית הקפיטול המדינתי. הוא עמל קשות לאכוף את האיסורים על שתיית אלכוהול והימורים, והרחיק לכת עד כדי כך שהפעיל את המיליציה המדינתית כדי להפסיק מרוץ סוסים. אחריו כיהן כמושל רוברט ויליאמס.
ראשית חייו

לי קרוס נולד בעיר מריון שבקנטקי. הוא למד באקדמיית מריון ולאחר מכן למד באוניברסיטת ואנדרבילט, שם הוא קיבל תואר במשפטים. אף על פי שב-1888 הוא עבר את בחינות לשכת עורכי הדין של קנטקי, הוא לא עסק במקצוע עד אשר ב-1891 הוא הצטרף למשרד עורכי הדין של אחיו, ג'ונסון, בארדמור שבטריטוריה האינדיאנית ושנקרא קרוס וקרוס. לאחר עשר שנים של עיסוק בעריכת דין, נכנס קרוס לעולם הפיננסי כקופאי הראשון של הבנק הלאומי של ארדמור, שלימים הוא ישמש כנשיאו. ב-1901 נבחר קרוס כחבר מועצת העיר של ארדמור.
הבחירה כמושל

על בסיס עמדתו הבכירה בבנק הלאומי של ארדמור ובתנועה לקראת קבלתה של אוקלהומה כמדינה בסוף 1906, הציג קרוס את מועמדותו בבחירות המקדימות של המפלגה הדמוקרטית למשרת מושל המדינה החדשה. בהתמודדות על מועמדות המפלגה נוצח קרוס על ידי צ'ארלס הסקל הפופולרי. לקראת תום כהונתו של הסקל התמודד קרוס שוב על המועמדות והפעם עלה הדבר בידו. בבחירות הכלליות הוא ניצח את המועמד הרפובליקני ג'. ו. מקניל.
מושל אוקלהומה

ב-9 בינואר 1911 הושבע קרוס כמושל השני של אוקלהומה. בעוד שלקודמו בתפקיד הייתה שליטה בבית המחוקקים של אוקלהומה בזכות כוחו ואישיותו, קרוס נאבק ללא הרף בבית המחוקקים במשך כל תקופת כהונתו כמושל. על אף מאבק כוחות זה, עלה בידו של קרוס להשלים מיזמים רבים שהוא יזם. הצלחתו העיקרית הראשונה נגעה לתחום התחבורה. עם התרחבות השימוש במכוניות, פעל בית הנבחרים על פי המלצתו של קרוס והקימה ב-1911 את מחלקת התחבורה של אוקלהומה. הכבישים שופרו באמצעות תקציב שהגיע מאגרת רישוי של דולר אחד בשנה.
הנושא הבא על סדר יומו של קרוס היה בניית הקפיטול המדינתי של אוקלהומי בבירת המדינה, שהועברה על ידי הסקל מהעיר גתרי לאוקלהומה סיטי ב-1910. בפיקוחו של קרוס, הקים בית הנבחרים ב-1913 את ועדת הקפיטול שמנתה שלושה חברים. הוועדה הייתה אחראית על רכישת הקרקע לבניין הקפיטול. לאחר רכישת הקרקע במרכז אוקלהמה סיטי ב-20 ביולי 1914, החל תהליך ההקמה. ב-16 בנובמבר 1915, יום השנה השמיני לקבלתה של אוקלהומה כמדינה, התקיים טקס הנחת אבן הפינה ומלאכת הבנייה החלה.
בהאמינו שהמדינה צריכה להוות דוגמה מוסרית גבוהה יותר, תמך קרוס באכיפתם של החוקים להשבתת הפעילות בימי ראשון. באמצעות חקיקה מתאימה, החליטו קרוס ובית הנבחרים על סגירת העסקים בימי ראשון, וכן הכריזו על תחרויות אגרוף, הימורים, סחר במשקאות חריפים ומרוצי סוסים כבלתי חוקיים. מהלכים אלו, בשילוב עם האיסור על משקאות חריפים של הסקל, הוכחו כתפקידים שהיו קשים מדי למדינה כדי לטפל בהם. בית הנבחרים לא הקצה בתקציב המדינה את הכספים למימון פעולות אלו, ובסופו של דבר הועברו תקציבים מכוח אכיפה אחד למשנהו. קרוס הפעיל בהזדמנויות רבות, בתוקף היותו המפקד העליון של המיליציה המדינתית, את כוחות המילציה לטובת אכיפת חוקים אלו. האירוע המפורסם ביותר מבין אלו התרחש כאשר קרוס הכריז על ממשל צבאי בטלסה כדי למנוע את קיומו של מרוץ סוסים. המרוץ הופסק כאשר נורו יריות מעל ראשיהם של המתחרים.
קרוס היה מתנגד תקיף לעונש מוות. כחלוץ בתנועה לביטול עונש המוות, הוא המתיק את כל 22 גזרי דין המוות שנגזרו במהלך כהונתו כמושל למאסר עולם. על אף זאת, הוא עשה מעט למניעת מעשי לינץ' כלפי לא-לבנים, בהסבירו ל-NAACP:
קיימות דעות קדומות גזעיות בין הלבנים לבין השחורים בכל מקום בו השחורים נמצאים במספרים גדולים... רק השבוע ההודעה הגיעה בהפתעה לתושבי אוקלהומה שמזכיר הפנים... מינה אדם שחור מקנזס להגיע לאוקלהומה ולקחת אחריות על פיקוח על בתי הספר של האינדיאנים במדינה זו. אין שום גזע אנשי בעולם שכלפיו קיימת סלידה יותר מאשר השחורים למעט האינדיאנים, ועדיין אנשים אלו, שעליהם נמנים רבים מטובי האזרחים של מדינה זו ושל האומה, מושפלים, והדעות הקדומות שלהם ורגשותיהם העזים גוברים כאשר העלבון הזה הוטח בהם... אם הארגון שלכם יהיה מעוניין לדאוג שעלבונות כאלו לא יבוצעו כלפי אנשינו, יהיו פחות מעשי לינץ' בדרום בעת הזאת...
חלוקה מחדש של מחוזות הבחירה לקונגרס באוקלהומה כמעט וגרמה לנפילת ממשלו של קרוס. ב-1912 הטיל קרוס וטו לחלוקה מחדש של המדינה לשמונה מחוזות בחירה באופן שנועד לצמצם את כוחם של המצביעים לרפובליקנים. וטו זה, בנוסף לניסיונותיו של קרוס לבטל כמה מוסדות ציבוריים משיקולים כלכליים, הובילו את בית הנבחרים של המדינה לחקור את הרשות המבצעת. כתוצאה מכך הודחו מבקר המדינה, נציב הביטוח המדינתי, והמדפיס המדינתי. קרוס עצמו נמלט מהדחה בבית הנבחרים המדינתי בהחלטה שנפלה על חודו של קול אחד.
לקראת תום כהונתו של קרוס כמושל, היו רוב רובם של הבוחרים מוכנים לשינוי. בחיפוש אחר מושל חדש, עלה שמו של נשיא בית המשפט העליון של אוקלהומה רוברט ויליאמס. ב-1914 נבחר ויליאמס, לאחר שכיהן תקופה אחת כנשיא בית המשפט, כמושל השלישי של אוקלהומה.
שנותיו האחרונות

לאחר תום כהונתו כמושל, המשיך קרוס את הקריירה שלו כעורך דין וכבנקאי. ב-1930 הוא נוצח בבחירות המקדימות לסנאט של ארצות הברית על ידי תומאס גור, אחד הסנאטורים הראשונים מטעם אוקלהומה.
לי קרוס נפטר בלוס אנג'לס ב-16 בינואר 1933. הוא נטמן בבית הקברות רוז היל שבעירו ארדמור.
הערות שוליים

↑  "OK Governor 1910". Our Campaigns
↑  Oklahoma governors weigh mercy, justice in death penalty decisions, THE OKLAHOMAN, June 25, 2013.
↑  The Crisis, August 1911, pp. 153–154
| --- | --- |
בקרת זהויות :  GND: 1187689033  ISNI: 0000 0000 4774 9554  LCCN: n2006160210  SNAC: w6xh1hs8  VIAF: 1905340   WorldCat (עם VIAF): 1905340
לוסי איוב

| --- | --- |
איוב, 2018
איוב, 2018
 לידה:  21 ביוני 1992 (בת 32) חיפה, ישראל 
 שם לידה:  لوسي أَيّوب 
 השכלה:  אוניברסיטת תל אביב 
 תקופת הפעילות:  מ-2016 
 עיסוק:  מנחת טלוויזיה, שדרנית רדיו, שחקנית
 מעסיק:  תאגיד השידור הישראלי (כאן 11, כאן חינוכית, כאן ב) (2016–2022)  "רוקדים עם כוכבים" (קשת 12) (2022–הווה)  "דרימארס" (ערוץ זום למנויי HOT) (2023–הווה)  "רוח צפונית" (HOT3) (2024–הווה)  "פאודה" (yes) (2022–הווה)  "טיפול לילי" (yes) (2024–הווה)
 בן זוג:  איתי בר
 מספר צאצאים:  1 
 קישורים חיצוניים
 פייסבוק:  lucy.ayoub.9
 טוויטר (X):  AyoubLucy
 
לוּסִי אַיוּבּ (בערבית: لوسي أَيّوب; נולדה ב-21 ביוני 1992) היא מנחת טלוויזיה ורדיו ושחקנית ערבייה-ישראלית.
ביוגרפיה

אַיוּבּ נולדה בשכונת הדר הכרמל שבחיפה, לאב ערבי-נוצרי ולאם יהודייה בת לניצולי שואה, שהתנצרה לפני נישואיהם. אביה, מרון איוב, עובד בטחנת קמח, ואמה מיכל (לבית שטיר) עובדת כמזכירה במשרד עורכי דין. יש לה אח ושתי אחיות. סבתה מצד אביה היא בת למשפחת פליטים ערבים-פלסטינים, שנאלצו לברוח מארץ ישראל ללבנון במהלך מלחמת העצמאות ב-1948. עם זאת, סבתה עצמה נשארה בחיפה במנזר, ולאחר מכן אומצה על ידי אישה בשם לוסי כיאט.
איוב התחנכה במסגרות נוצריות וקתוליות. היא למדה בתיכון הערבי-קתולי "נזירות כרמלית" בחיפה. כמו כן, למדה גם שיעורי מוזיקה ופיתוח קול. איוב סיפרה שהיא רשומה כ"חסרת-לאום" בנתוני מרשם האוכלוסין, ולכן קיבלה מכתב הנשלח באופן אוטומטי לכלל המלש"בים כדי ליידעם מראש על תהליך גיוסם לצה"ל. היא שירתה בצה"ל כמדריכת סימולטור בחיל האוויר.
ב-2016 החלה ללמוד בתוכנית (פכ"מ) לפילוסופיה, כלכלה ומדעי המדינה שבאוניברסיטת תל אביב. היא סיימה את התואר בשנת 2021.
ביוגרפיה > ספוקן וורד

ב-2016 זכתה איוב לפרסום רב ברשתות החברתיות, כששותפו מספר קטעי שירת ספוקן וורד פרי עטה במסגרת תחרות "פואטרי סלאם ישראל". בין השורות הזכורות מכתביה של איוב: ”איך עם שהתבדל באלפיים שנות גלות / דווקא כאן חש סכנת התבוללות”.
ב-2017 הקריאה איוב שיר תגובה בבית הנשיא עם רואי רביצקי לנאום השבטים של נשיא המדינה ראובן ריבלין לרגל השקת מיזם "תקווה ישראלית".
ביוגרפיה > טלוויזיה ורדיו

ב-2016 הצטרפה לחטיבת הדיגיטל של תאגיד השידור הישראלי, והחלה לכתוב ולהגיש סרטונים אינפורמטיביים שבמקור יועדו לערוץ היוטיוב של תאגיד "כאן", אך בהמשך החלו להיות מוקרנים כתשדירים טלוויזיוניים בין תוכניות הערוץ בכאן 11.
ב-2017 הנחתה תוכנית תרבות שבועית לצדו של נעם סמל, בתחנת הרדיו של תאגיד השידור כאן ב, ושימשה כחלק מצוות המנחות המתחלפות של תוכנית המגזין היומית "מועדון תרבות" בערוץ כאן 11, לצדן של שפרה קורנפלד, אסתר רדא ודפנה לוסטיג. חרף ביטולה, עלה בידי התוכנית לזכות בטקס פרסי האקדמיה הישראלית לטלוויזיה 2017 (שנערך ב-2018) בקטגוריה "תוכנית התרבות הטובה ביותר".
איוב נבחרה על ידי תאגיד השידור הישראלי (כאן) להגיש את תוצאות הניקוד הישראלי באירוויזיון 2018, כשבאותה שנה היא עשתה זאת לראשונה בשלוש שפות: בעברית, באנגלית ובערבית.
ב-2018 הנחתה את העצרת המרכזית לכבוד יום הזיכרון ליצחק רבין בתל אביב. בהמשך היא הנחתה את טקס הענקת פרסי האקדמיה לטלוויזיה לשנת 2018, ששודר בכאן 11 במרץ 2019, לצד מיכאל הנגבי.
באירוויזיון 2019, שנערך במאי בתל אביב, הייתה איוב אחת מארבעת המנחים, לצד אסי עזר, ארז טל ובר רפאלי. לפני כן, בינואר, הנחתה לצד אסי עזר את משדר הגרלת חלוקת המדינות לחצאי הגמר.
ב-2020 איוב הגישה את תוכנית האירוח היומית "הלילה עם לוסי וגורי" בכאן 11, לצדו של גורי אלפי. איוב הגישה בשנית את הניקוד הישראלי במסגרת אירווזיון 2020 ובשלישית במסגרת אירוויזיון 2021.
בנובמבר 2021 הודיעה על סיום עבודתה בתאגיד השידור הישראלי, לטובת הנחיית תוכנית המציאות "רוקדים עם כוכבים" בקשת 12. בסמוך למועד זה, הודיעה חברת האשראי "MAX" (לשעבר, לאומי קארד) כי איוב תשמש כפרזנטורית החברה, לצדו של שחר חסון.
איוב חזרה לראשונה לסגל תאגיד כאן בשנת 2021, כשהנחתה את העונה השישית של השעשועון "המרדף" בכאן 11, שם החליפה את המנחה עידו רוזנבלום.
בפברואר 2022 החלה איוב להנחות את העונה השמינית של "רוקדים עם כוכבים", שעברה לראשונה להיות משודרת בשידורי קשת. למעט בתוכניות בהן הוחלפה באסי עזר ולאחר מכן באילנית לוי, עקב מחלת הקורונה בה לקתה איוב. באותה שנה, חזרה איוב בשנית לכאן 11, הפעם כמגישה לצד גורי אלפי בתוכנית הדוקו "בלי פאניקה!", הסוקרת את היערכותה של מדינת ישראל לאסונות שונים.
בשנת 2023, איוב שבה לעיסוקה כמנחה, עם תחילת עונתה השנייה של תוכנית הריאליטי "רוקדים עם כוכבים" בקשת 12. במאי 2024 החלה להנחות את העונה השלישית של התוכנית.
ביוגרפיה > תפקידי משחק

איוב שיחקה ב-2017 את בת הזוג בווידאו קליפ לשיר "כל הזמן הזה" של רביד (נצ'י נצ') פלוטניק.
ב-2022 שודרה ב-yes העונה הרביעית של הסדרה "פאודה". בעונה זאת היא משחקת בתור דמות של קצינת משטרה ערבייה-ישראלית הנשואה ליהודי, בתו של סייען ואחותו של פעיל חזבאללה.
ב־2023 שיחקה בסדרת המדע-בדיוני לנוער "דרימארס" ששודרה בערוץ זום למנויי הוט, בתור אחת מהמפקדות שמטרתן לחקור את כוכב הלכת מאדים.
ב-2024 שיחקה בסדרת הדרמת-מתח "רוח צפונית" (נקראה במקור "8200"), בערוץ HOT3. ביולי אותה שנה החל ב-yes שידור סדרת דרמת המתח "טיפול לילי", בה איוב מגלמת את מירא, אחותו ההריונית של הפסיכולוג הקליני לוּאַי מנסור, שאשתו התאבדה לאחר מאבק בדיכאון.
ביוגרפיה > חיים אישיים

איוב אמנם הוטבלה בכנסייה, אך כיום היא מגדירה את זהותה המורכבת גם כ"ישראלית־פלסטינית־יהודית־ערבית". ב-2016, בראיון ל"הארץ", סיפרה איוב: ”שלא ייצא שאני מתנערת מערביותי או נכנעת לכיבוש. אם אתה כותב בערבית אתה פונה רק לאוכלוסייה הערבית, אבל אם אתה כותב בעברית אתה באופן מסוים פונה לכולם. [...] מבחינה תרבותית אני כן אוהבת את ההוויה הנוצרית. גדלתי במסגרת הזאת ואני נהנית לחגוג את החגים הנוצריים עם המשפחה. את החגים היהודיים אנחנו חוגגים עם סבתא והדודים”.
איוב סיפרה כי האמן שהכי השפיע עליה הוא המוזיקאי בוב דילן, לאחר שאביה מרון השמיע לה אותו בצעירותה.
באוגוסט 2021 נישאה לבן זוגה היהודי-ישראלי, איתי בר. השניים הורים לבת.
פילמוגרפיה

| שנה | כותרת | דמות | רשת שידור | הערות |
| --- | --- | --- | --- | --- |
| 2017–2018 | מועדון תרבות | — | כאן 11 | מנחה לסירוגין; לצדן של דפנה לוסטיג, אסתר רדא ושפרה קורנפלד התוכנית זכתה בפרס האקדמיה הישראלית לטלוויזיה לשנת 2017 לתוכנית תרבות |
| 2019 | אירוויזיון 2019 | — | כאן 11 | כמנחה לצדם של אסי עזר, ארז טל ובר רפאלי |
| 2020 | עד כאן! | — | כאן 11 | משתתפת אורחת |
| 2020 | הלילה עם לוסי וגורי | — | כאן 11 | מנחה לצדו של גורי אלפי התוכנית זכתה בפרס האקדמיה הישראלית לטלוויזיה לשנת 2020 לתוכנית בידור |
| 2021–2022 | המרדף | — | כאן 11 | מנחת העונה השישית התוכנית זכתה בשני פרסי האקדמיה הישראלית לטלוויזיה לשעשועון, לשנת 2021 ולשנת 2022 |
| 2021 | זהו זה! | בתפקיד עצמה | כאן 11 | תפקידי אורח |
| 2021 | לבד בבית | ענת | כאן חינוכית | תפקידי אורח |
| 2022 | בלי פאניקה! | — | כאן 11 | מנחה לצדו של גורי אלפי |
| 2022–הווה | רוקדים עם כוכבים | — | קשת 12 | מנחה |
| 2022–הווה | פאודה | מאיה טוואלבה | yes | הצטרפה לאנסמבל החל מעונה 4; הייתה מועמדת לפרס האקדמיה הישראלית לטלוויזיה לשנת 2022 לשחקנית ראשית בסדרת דרמה |
| 2023–הווה | דרימארס | רות | זום למנויי HOT | תפקיד משנה |
| 2024–הווה | רוח צפונית | רס"ן סודרי | HOT3 | תפקיד נשי מרכזי; שם הסדרה במקור: "8200" |
| 2024–הווה | טיפול לילי | מירא מנסור | yes הטלוויזיה בלוויין | תפקיד משנה  מועמדת פרס האקדמיה הישראלית לטלוויזיה לשחקנית ראשית בסדרת דרמה (2024) |